ROZHODNUTIE RADY 2004/658/ SZBP
z 13. septembra 2004
o finančných ustanoveniach vzťahujúcich sa na všeobecný rozpočet Európskej obrannej agentúry
RADA EURÓPSKEJ ÚNIE,
so zreteľom na jednotnú akciu Rady 2004/551/SZBP z 12. júla 2004 o zriadení Európskej obrannej agentúry (1), najmä na jej článok 18 ods. 1,
keďže:
(1)
Jednotná akcia 2004/551/SZBP ustanovuje, že finančné ustanovenia vzťahujúce sa na všeobecný rozpočet jednomyseľne schvaľuje Rada. Riadiaci výbor preskúma a, ak je to potrebné, zmení a doplní tieto ustanovenia v priebehu jedného roka od prijatia tejto jednotnej akcie.
(2)
Riadiaci výbor by pri skúmaní týchto ustanovení mal rešpektovať ustanovenia smernice 2004/18/ES o koordinácii postupov verejného obstarávania prác, dodania tovaru a služieb (2) a mal by obsiahnuť aj problematiku uzatvárania zmlúv agentúrou v oblastiach, v ktorých sa neuplatňuje smernica 2004/18/ES a kde členský štát môže podľa článku 296 Zmluvy o ES prijať vnútroštátne opatrenia.
(3)
Jednotná akcia 2004/551/SZBP ďalej ustanovuje, že Riadiaci výbor prijme v prípade potreby na návrh výkonného riaditeľa ďalšie vykonávacie pravidlá plnenia a kontroly všeobecného rozpočtu, najmä pokiaľ ide o verejné obstarávanie, bez toho, aby boli dotknuté pravidlá spoločenstva. Riadiaci výbor zabezpečí najmä, aby sa primerane zohľadnila bezpečnosť poskytovania a dodržiavali sa požiadavky na ochranu tajných údajov a práv duševného vlastníctva.
(4)
Finančné ustanovenia a pravidlá uvedené v prílohe sa nevzťahujú na ad hoc projekty a programy uvedené v článkoch 20 a 21 jednotnej akcie 2004/551/SZBP. Riadiaci výbor by sa mal usilovať zaviesť ustanovenia a pravidlá pre ad hoc projekty a programy.
(5)
Počiatočný všeobecný rozpočet Európskej obrannej agentúry na rok 2004 sa zameriava na prvotné opatrenia a aby sa umožnila jeho hladká realizácia, mali by sa bezodkladne ustanoviť finančné ustanovenia,
ROZHODLA TAKTO:
Článok 1
Finančné ustanovenia vzťahujúce sa na plnenie a kontrolu všeobecného rozpočtu Európskej obrannej agentúry sú stanovené v prílohe k tomuto rozhodnutiu. Tieto finančné ustanovenia sú účinné od 13. septembra 2004 do ich preskúmania, zmeny a doplnenia alebo potvrdenia v súlade v článkom 18 ods. 1 jednotnej akcie 2004/551/SZBP, alebo do 31. decembra 2005, podľa toho, čo nastane skôr.
Článok 2
Toto rozhodnutie nadobúda účinnosť v deň jeho prijatia.
Článok 3
Toto rozhodnutie sa uverejní v Úradnom vestníku Európskej únie.
V Bruseli 13. septembra 2004